“የሕወሓት ቡድን የሚያሰራጫቸውን መረጃዎች ዓለም አቀፉ ማኅበረሰብ በጥንቃቄ ማየት ይኖርበታል”- የፍራንስ24 ሚዲያ የውጭ ጉዳዮች ኃላፊ
የሕወሓት ቡድን በኢትዮጵያ ባለው ሁኔታ ዙሪያ የሚያሰራጫቸውን የተለያዩ መረጃዎች ዓለም አቀፉ ማኅበረሰብ በጥንቃቄ ማየት እንደሚኖርበት የፍራንስ24 ሚዲያ የውጭ ጉዳዮች ኃላፊ ሮበርት ፓርሰን ገለጹ።ሮበርት ፓርሰን ከፍራንስ24 ጋር ባደረጉት ቆይታ ጁንታው የሕወሓት ቡድን የሚያሰራጫቸው የድል አድራጊነት መረጃዎችን ዓለም አቀፉ ማኅበረሰብ እውነት ስለመሆናቸው በጥንቃቄ ሊያይ ይገባል ብለዋል።ቡድኑ “የኤርትራ ሠራዊት ከመንግሥት ጎን ሆኖ በሕግ ማስከበር ዘመቻው ላይ ተሳትፏል፣ ተዋጊ ጀት ጥለናል እንዲሁም ከመቐለ ከተማ ወጣ ባሉ ቦታዎች ውጊያው ቀጥሏል” የሚላቸው መረጃዎች ከእውነት የራቁ መሆናቸውን ነው የገለጹት።እንዲሁም ቡድኑ የመከላከያ ሠራዊት ላይ ከፍተኛ የሆነ ድል መጎናጸፉን እና የአክሱም ከተማን በድጋሚ ተቆጣጥሬያለሁ የሚለውን እንማይቀበሉት ጠቁመዋል።መንግሥት በትግራይ ክልል የጀመረውን የሕግ ማስከበር ዘመቻ በአጭር ጊዜ ውስጥ ማጠናቀቁም አስገራሚ ነው ብለዋል።ቡድኑ ዋነኛዋ ይዞታው የነበረችው መቐለን ለቅቆ የሸሸው ጥቃት ሲበረታበት አፈገፈገ እንጂ  ከዚህ በፊት እንደሚለው ለወታደራዊ ስትራቴጂ ነው በማለት የሚያሰራጨው መረጃ መሬት ላይ ያለውን እውነታ አያሳይም ሲሉም ተናግረዋል።የሕወሓት ቡድን በቀጣይ ከተደበቀበት ስፍራ ሆኖ ውጊያ የሚያስቀጥል አቅም ይኖረዋል የሚል እምነት እንደሌላቸው ሮበርት ፓርሰን ገልጸዋል።የሕወሓት ቡድን ወደነበረበት ለመመለስ የሚያደርገው ጥረት ከ1970ዎቹ ጀምሮ ወደ ሥልጣን እስከመጣበት ጊዜ ድረስ ካካሄደው የትግል እንቅስቃሴ ጋር የአሁኑ ይለያያል ብለዋል።የሕወሓት ቡድን ከኤርትራን እየወነጀለ፣ የጎረቤት ሀገራት ድንበር ላይ ቁጥጥር እያለ እና በክልሉ በቂ ድጋፍ ሳይኖረው ያጣውን መልሶ ለማግኘት የሚችል አይመስለኝም ሲሉ ሐሳባቸውን ማካፈላቸውን ፍራንስ24ን ጠቅሶ ኢዜአ ዘግቧል።